Siekiant užtikrinti ES lygmeniu remiamos savanoriškos veiklos tęstinumą Europos solidarumo korpusas rems tokią veiklą, remiamą Europos savanorių tarnybos geografinės Europos solidarumo korpuso aprėpties teritorijoje, paskirdamas asmenis į savanoriškos veiklos vietas tarpvalstybiniu lygmeniu. Be to, kita Europos savanorių tarnybos veikla, nepatenkanti į Europos solidarumo korpuso geografinės aprėpties teritoriją, bus ir toliau remiama pagal Reglamentu (ES) Nr. 1288/2013 įsteigtą programą. Kalbant apie atitinkamų Sąjungos teisės aktų aiškinimą, pasiūlyme pateikiama nuostatų, kuriomis siekiama užtikrinti, kad ir tarpvalstybinis paskyrimas į savanoriško darbo vietas pagal Europos solidarumo korpusą, ir savanoriška veikla, kuri ir toliau bus remiama pagal Reglamentą (ES) Nr. 1288/2013, būtų laikomi lygiaverčiais Europos savanorių tarnybos vykdomai veiklai.

Atsižvelgiant į tai, Europos solidarumo korpusu siekiama stiprinti jaunuolių ir organizacijų dalyvavimą kokybiškoje solidarumo veikloje, prieinamoje visiems jaunuoliams kaip priemonė, kuria jie gali padėti padidinti sanglaudą ir solidarumą Europoje, remti bendruomenes ir tenkinti nepatenkintus visuomenės poreikius. Kad šis bendrasis tikslas būtų įgyvendintas, Europos solidarumo korpusas sudarys nesunkiai prieinamų galimybių jaunuoliams dirbti savanoriais, stažuotis arba susirasti darbą su solidarumu susijusiuose sektoriuose, savo iniciatyva kurti ir įgyvendinti solidarumo projektus, kurie taip pat padės jiems tobulinti savo asmeninius, socialinius ir profesinius įgūdžius ir gebėjimus ir įgyti daugiau galimybių įsidarbinti. Europos solidarumo korpusas taip pat rems jo dalyvių ir organizacijų tinklų kūrimo veiklą, kurios tikslas – stiprinti Europos solidarumo korpuso dvasią ir priklausymo didesnei solidarumą skatinančiai bendruomenei jausmą ir skatinti keitimąsi naudingos praktikos ir patirties pavyzdžiais. Be to, Europos solidarumo korpusas sieks užtikrinti, kad solidarumo veikla, kurioje siūloma dalyvauti jaunimui, padėtų spręsti konkrečias visuomenės problemas ir stiprinti bendruomenes ir būtų kokybiška, ir kad mokymosi rezultatai jaunimui dalyvaujant tokioje veikloje būtų tinkamai patvirtinami.

Siekdamas užtikrinti efektyvų ir veiksmingą įgyvendinimą Europos solidarumo korpusas kuo labiau išnaudos jau galiojančius valdymo susitarimus. Taip bus galima sutelkti dėmesį į geriausių įmanomų rezultatų užtikrinimą kartu kuo labiau sumažinant administracinę naštą. Dėl šios priežasties Europos solidarumo korpuso įgyvendinimas bus patikėtas egzistuojančioms struktūroms, t. y. Europos Komisijai, be kita ko, jos Švietimo, garso ir vaizdo bei kultūros vykdomajai įstaigai (EACEA) ir nacionalinėms agentūroms, atsakingoms už Reglamento (ES) Nr. 1288/2013, kuriuo sukuriama programa „Erasmus+“, jaunimo skyriuje išvardytų veiksmų valdymą.

•Suderinamumas su kitomis Sąjungos politikos sritimis

Europos solidarumo korpuso veiksmai bus suderinami su įvairiomis ES politikos kryptimis ir programomis, visų pirma (bet ne tik) susijusiomis su švietimu ir mokymu, užimtumu, lyčių lygybe, verslumu (visų pirma, socialiniu verslumu), pilietiškumu ir demokratiniu dalyvavimu, aplinkos ir gamtos apsauga, klimato politikos veiksmais, nelaimių prevencija, pasirengimu joms ir jų padarinių šalinimu, žemės ūkiu ir kaimo plėtra, maisto ir ne maisto prekių tiekimu, sveikata ir gerove, kūrybiškumu ir kultūra, fiziniu lavinimu ir sportu, socialine parama ir gerove, trečiųjų šalių piliečių priėmimu ir integravimu, teritoriniu bendradarbiavimu ir sanglauda, ir jas papildo.

Pirmajame Europos solidarumo korpuso etape, kuris prasidėjo 2016 m. gruodžio mėn., įgyvendinamos aštuonios įvairios ES programos, pagal kurias jaunimui visoje ES siūloma dirbti savanoriais, stažuotis arba susirasti darbą. Neatsižvelgiant į tai, ar ta veikla bus vykdoma prieš įsigaliojant siūlomam reglamentui arba jam jau įsigaliojus, bus toliau taikomos taisyklės ir sąlygos, numatytos tam tikrose ES programose, pagal kurias ta veikla finansuojama pirmajame Europos solidarumo korpuso etape.

Antrajame etape, kuris prasidės įsigaliojus siūlomam reglamentui, prie Europos solidarumo korpuso prisidės kelios ES programos. Pagal kai kurias iš jų bus pildomas Europos solidarumo korpuso finansinis paketas (kaip paaiškinta 4 skirsnyje); pagal kitas gali būti teikiama pagalba įgyvendinant Europos solidarumo korpuso tikslus remiant jo vykdomą veiklą. Tokia pagalba bus finansuojama pagal taikytinus pagrindinius teisės aktus, susijusius su atitinkamomis programomis. 2. TEISINIS PAGRINDAS, SUBSIDIARUMO IR PROPORCINGUMO PRINCIPAI

•Teisinis pagrindas

Pagrindinis šio pasiūlymo tikslas – suteikti galimybių jaunuoliams dalyvauti solidarumo veikloje, įskaitant savanorišką veiklą, stažuotes, darbą, ir projektuose, kuriuos jaunuoliai rengia savo iniciatyva ir iš kurių jie gali mokytis užtikrindami savo asmeninį, socialinį, mokymosi ir profesinį tobulėjimą. Atsižvelgiant į tai, šio pasiūlymo turinys sutelkiamas į jaunuolių judumo, aktyvaus dalyvavimo, neformaliojo švietimo ir profesinio mokymo skatinimą. Tai taip pat padės sudaryti daugiau galimybių jiems įsidarbinti ir gauti nuolatines darbo vietas. Šiuo požiūriu pasiūlymas grindžiamas Sutarties dėl Europos Sąjungos veikimo 165 straipsnio 4 dalimi ir 166 straipsnio 4 dalimi. Pagal 165 straipsnio 4 dalį Sąjunga gali imtis veiksmų, kuriais skatinama „plėsti jaunimo <...> mainus ir skatinti jaunimą dalyvauti Europos demokratiniame gyvenime“. Sąjungos veiksmai pagal 166 straipsnio 4 dalį yra tinkamas teisinis pagrindas imantis tokių veiksmų, kaip šis pasiūlymas, kuriuo siekiama „tobulinti pradinį ir tolesnį profesinį mokymą siekiant palengvinti profesinę integraciją ir reintegraciją į darbo rinką“ ir „palengvinti profesinio mokymo prieinamumą ir skatinti instruktorių ir apmokomų asmenų, ypač jaunimo, judėjimą“.

•Subsidiarumo principas (neišimtinės kompetencijos atveju)

Atsižvelgiant į europinį siūlomų tikslų (paskatinti jaunuolius dalyvauti solidarumo veikloje visoje Europos Sąjungoje) mastą, reikėtų imtis veiksmų ES lygmeniu. ES turi atlikti svarbų vaidmenį remiant europinį požiūrį į solidarumą. ES veiksmais per Europos solidarumo korpusą nebus keičiami panašūs valstybių narių veiksmai, jie bus jais papildomi ir remiami visiškai atsižvelgiant į subsidiarumo principą. Visose valstybėse narėse esama programų ir priemonių rengimo tradicijų remiant visuomenės interesus puoselėjančią veiklą, visų pirma vykdant savanorišką veiklą, bet tos tradicijos gana įvairios: kai kuriose šalyse pirmenybė teikiama valstybės kišimuisi, o kitos galimybę vadovauti suteikia pilietinei visuomenei. Taip pat esama įvairių sąvokų ir konotacijų, susijusių su solidarumo ir savanoriška veikla, skiriasi įvairių rūšių veiksmų turinys ir trukmė. Be to, gana skirtingai suvokiama, kaip socialinė apsauga siejasi su savanoriška veikla, įvairiai žiūrima į teisinį statusą, mokymąsi ir pripažinimą. Todėl ES lygmeniu stebimas susiskaidymas, o tai reiškia, kad jaunimas visoje ES turi nevienodų galimybių naudotis pasiūlymais.

Savo veiksmais per Europos solidarumo korpusą ES padės įveikti tokį susiskaidymą, kaip matyti iš kartu su šiuo pasiūlymu teikiamo ex ante vertinimo. Be to, bus progų pasimokyti iš įvairios ankstesnės patirties valstybėse narėse skatinant savanorišką veiklą tose valstybėse narėse, kuriose ji mažiau paplitusi, kaip teigia suinteresuotieji subjektai, su kuriais buvo konsultuojamasi rengiant šį pasiūlymą. Europos solidarumo korpusas papildys įgyvendinamą viešąją ir privačiąją politiką, programas ir veiklą ir nacionaliniu, ir Europos lygmenimis. Taikydamas įvairias patikimas apsaugos priemones, kaip antai Europos solidarumo korpuso chartiją, dalyvaujančiųjų organizacijų kokybės ženklą ir stažuočių kokybės sistemos principus, Europos solidarumo korpusas gali padėti pagerinti įvairių vietų, į kurias bus skiriami jaunuoliai, kokybę visoje ES ir patvirtinti jų mokymosi rezultatus.

Be to, Europos solidarumo korpusas pasiūlys vieną bendrą galimybę dalyvauti skiriant jaunuolius į kokybiškas savanoriškos ir profesinės solidarumo veiklos vietas visoje ES, į kurias šiuo metu galima patekti tik per daugelį sistemų. Tad bus užtikrinta, kad visi suinteresuoti jaunuoliai visoje ES turėtų vienodas galimybes lengviau prisijungti ir dalyvauti įvairesnėje veikloje. Siūlant visas įvairias vietas, į kurias gali būti paskiriama, vienoje platformoje taip pat galima geriau informuoti apie jaunuoliams sudaromas galimybes ir padaryti jas matomesnes.

Europos solidarumo korpusas siūlys ir vietas, į kurias galima patekti kitoje šalyje nei dalyviai gyvena (tarpvalstybinis lygmuo), ir vietas, į kurias dalyviai gali būti paskiriami savo gyvenamosios vietos šalyje (šalies vidaus lygmuo). Toks lankstumas atitinka iš suinteresuotųjų subjektų, su kuriais buvo konsultuojamasi, gautus pasiūlymus. Kalbant apie paskyrimą į vietas tarpvalstybiniu lygmeniu, ypač atsižvelgiant į savanorišką darbą ir stažuotes siūlančių organizacijų ir programų susiskaidymą ir solidarumo veiklos sektoriaus suvokimo ir sąvokų įvairovę, vienos valstybės narės veiksmais negalima pakeisti ES veiksmų. Šalies vidaus lygmeniu galima tikėtis, kad Europos solidarumo korpusas bus naujovė ir padės spręsti vietos arba nacionalines problemas žiūrint iš platesnės europinės perspektyvos. ES veiksmais visų pirma galima padėti įveikti susiskaidymą siūlant vietas, į kurias gali būti paskiriama, ir užtikrinti visų jaunuolių, įskaitant susiduriančius su kliūtimis dalyvauti tarptautinėje veikloje, įtrauktį. Jais taip pat gali būti užtikrintas europinis kontekstas, padedama rasti europinius konkrečių problemų, būdingų ne tik tam tikrai šaliai, sprendimus. Galiausiai reikėtų pažymėti, jog nemažiau svarbu ir tai, kad naudojant turimas struktūras, kurios, kaip jau paaiškėjo, yra veiksmingos ir efektyvios, bus užtikrintas veiksmingas ir efektyvus Europos solidarumo korpuso įgyvendinimas ir valstybių narių vykdomų jaunimui skirtų veiksmų darna ir papildomumas.

•Proporcingumo principas

Pasiūlymu siekiama užpildyti nustatytas spragas siūlant lengvai prieinamas galimybes jaunuoliams dalyvauti solidarumo veikloje ir siūloma tik tai, kas yra būtina siekiant įgyvendinti jo tikslus.

•Priemonės pasirinkimas